Polisie red man van dak toe hy wou spring | Netwerk24
Polisie red man van dak toe hy wou spring
Deur Elsabé Pienaar 07 September 2020 16:15
Die polisie in Middelburg, Oos-Kaap, het hulle Maandagoggend goed van hul taak gekwyt in onderhandelinge met 'n man wat sy eie lewe wou neem.
Die 26-jarige Gubani Visagie, wat op parool vrygelaat is nadat hy 'n deel van sy tronkstraf vir roof uitgedien het, het hom omstreeks 07:00 by die departement van korrektiewe dienste aangemeld om sy paroolvoorwaardes te onderteken.
Amptenare het gesê daar was ongerymdhede met die woonadres wat hy aangedui het en het hom geboei.
Visagie het kort hierna gevra om die ablusiegeriewe te gebruik, waar hy deur die venster geklim het en met 'n leer toegang verkry het tot die tweede vloer van die Karoo Country Inn Hotel.
Gubani Visagie het Maandagoggend op die Karoo Country Inn Hotel se dak in Middelburg geklim nadat hy uit aanhouding ontsnap het. Foto: Elsabé Pienaar
Hier het hy tot op die dak gevlug en gedreig om 'n einde aan sy lewe te maak.
Lede van die polisie het sowat 'n uur lank met Visagie onderhandel.
Omstanders het benoud toegekyk toe dit in 'n stadium gelyk het asof Visagie op 'n verkoeler wil klim en dan wil spring.
'n Dapper offisier het op sy aandrang sigarette vir Visagie aangegee, wat tot groot vermaak van honderde omstanders op sy rug gaan lê en rookbolle geblaas het. Dieselfde offisier het die leer 'n derde keer bestyg en Visagie uiteindelik oortuig om van die dak af te klim.
Gubani Visagie sit geboei op die dak van die Karoo Country Inn Hotel en onderhandel met polisielede. Foto: Elsabé Pienaar
Polisielede staan in die straat en praat met Gubani Visagie wat tot op die dak van die Karoo Country Inn Hotel gevlug het. Foto: Elsabé Pienaar